Seda, kas enne oli muna või kana, ei tea ilmselt keegi. Küll aga teavad paljud, et õlu kuulub pudelisse ja purk on uus, võõras, halb ja sobimatu.
#000000
Ah et kuhu me selle jutuga tüürime? Ikka sinna, et alati ei tasu uusi asju kõrvale heita. Kui õlut hakati nii nelisada aastat tagasi pudelisse panema, kirjutas raamatu „A New Art of Brewing Beere“ autor Thomas Tryon, et see ’uus’ viis õlu pudelisse järelkäärima panna rikub õlle hinge ja keha, kaotab magususe ja maheduse, asendades selle külmuse ja kargusega. Aastal 1845 pudeldas Londoni suuremaid porteritootjaid Barclay Perkins vaid neli protsenti oma toodangust.
#000003
Pudeliõlu sai tõesti populaarseks alles 1950ndatel, kui olid lõppenud maailmasõdadest tekkinud klaasipuudus ja klaasi enda tootmine viidud sinnamaale, et pudelid enam spontaanselt riiulil õhku ei lennanud...
#000004
Õllepurgi sünnipäevaks peetakse 24. jaanuari aastal 1935. Just siis hakati müüma Krueger’s Finest Beer’i ja Krueger’s Cream Ale’i Ameerikas. Toona pidi küll purki avama konserviavaja või kasvõi naelaga, aga aastal 1963 tekkis purgile juba ära tõmmatav riba, mille 1975ndal aastal täiustatud versioon on iga joogipurgi peal tänini (foto Vikipeediast).
#000005
Toome ära ka mõned põhjused, miks meie ja väga paljud pruulikojad eelistavad tänapäeval purkidesse villida:
#000006
Kuuspakk 0,33l purke kaalub 1,3kg vähem kui kuuspakk 0,33l klaaspudeleid. Arvestades, et kuuspakis on kaks liitrit õlut, on kaalusääst hiiglaslik. Sellest võidavad nii pruulmeistri alaselg, transpordisektor kui transpordi all ägav teedevõrk.
#000007
Ruumi kitsikusest ja finantseeringu mahust sõltuvalt puudub hetkel Pihtla õlleköögil eraldi villimisliin, nagu võib kohata suurtes pruulikodades. See tähendab, et hoolimata mõningast automatiseerimisest läks ühe keedu (1200 liitrit) pudelisse panemine 18-20 tundi. Meie hea koostööpartner Cannery suudab ühe vaadi purki panna 2 tunniga.
#000008
Õlle suurim vaenlane on valgus, õigemini UV kiired. Kuigi pruun õllepudel kaitseb õlut 99% tõhususega, ei paista purgist siiski midagi läbi. Õlu püsib pikemalt värske ja selline, nagu pruulmeister alguses plaanis. Purk kaitseb ka tarbijat – maha kukkudes hakkab sealt halvemal juhul õlut välja nirisema, aga ei pea kartma kildusid ega muid vigastusi.
#000009
On vaid kaks kategooriat, kus me ei saa väita, et purk on alati parem. Üks neist on maitse – ei pudel ega purk tohiks õlle maitset muuta. Pimetestidel pole veel ükski žürii taaral vahet teinud. Neil, kes räägivad metalli maitsest soovitame alati pruulikojaga ühendust võtta – ilmselt on protsessis mingi bakter ’sisse roninud’ ja tehas tuleks viivitamatult kontrolliks sulgeda.
#000012
Teine, ja mõnikord isegi tähtsam kategooria on tunnetus. Nii nagu puupaat tekitab igas merega seotud inimeses siiski teatavat elevust, mida plastpaadiga sõites ei pruugi tunda, on ka klaaspudelis õllel tihtipeale veidi erilisem tunne juures. Seda pole võimalik kirjeldada maitse, lõhna ega muu mõõdetava terminiga, see lihtsalt on. Ja nii oleme ka meie oma kõige traditsioonilisemad õlled – porteri ja koduõlle – jätnud pudelisse. Pole meil endilgi selleks head põhjust, tundus lihtsalt õigem.
#000013
Aga selle kõige kokkuvõtteks vastame ka ehk kõige tähtsamale küsimusele – kust õlut juua? Õige vastus on loomulikult: klaasist. Pihtla õlleköögi klaas ja õlled on igal hetkel saadavad meie veebipoest.
#000014